CELEX: 32018D1888
Language: fi
Date: 2018-12-03 00:00:00
Title: Komission täytäntöönpanopäätös (EU) 2018/1888, annettu 3 päivänä joulukuuta 2018, sen määrittämisestä, että Euroopan parlamentin ja neuvoston asetuksen (EU) N:o 19/2013 15 artiklan mukainen ja Euroopan parlamentin ja neuvoston asetuksen (EU) N:o 20/2013 15 artiklan mukainen etuustullin väliaikainen suspendoiminen ei ole aiheellista Guatemalasta ja Perusta peräisin olevien banaanien tuonnissa

4.12.2018   
               
               
                  FI
               
               
                  Euroopan unionin virallinen lehti
               
               
                  L 308/49
               
            
         KOMISSION TÄYTÄNTÖÖNPANOPÄÄTÖS (EU) 2018/1888,
         annettu 3 päivänä joulukuuta 2018,
         sen määrittämisestä, että Euroopan parlamentin ja neuvoston asetuksen (EU) N:o 19/2013 15 artiklan mukainen ja Euroopan parlamentin ja neuvoston asetuksen (EU) N:o 20/2013 15 artiklan mukainen etuustullin väliaikainen suspendoiminen ei ole aiheellista Guatemalasta ja Perusta peräisin olevien banaanien tuonnissa
         EUROOPAN KOMISSIO, joka
         ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,
         ottaa huomioon Euroopan unionin ja sen jäsenvaltioiden sekä Kolumbian, Perun ja Ecuadorin välisen kauppasopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 19/2013 (1) ja erityisesti sen 15 artiklan 2 kohdan,
         ottaa huomioon Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 20/2013 (2) ja erityisesti sen 15 artiklan 2 kohdan,
         sekä katsoo seuraavaa:
         
                     (1)
                  
                  
                     Banaaneja koskeva vakautusmekanismi otettiin käyttöön Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyllä sopimuksella. Euroopan unionin ja sen jäsenvaltioiden sekä Kolumbian, Perun ja Ecuadorin väliseen kauppasopimukseen sisällytettiin vastaava mekanismi. Näitä sopimuksia, jäljempänä ’sopimukset’, alettiin väliaikaisesti soveltaa Guatemalan osalta 1 päivänä elokuuta 2013 ja Perun osalta 1 päivänä maaliskuuta 2013.
                  
               
                     (2)
                  
                  
                     Asetuksella (EU) N:o 19/2013 ja asetuksella (EU) N:o 20/2013 täytäntöön pantujen vakautusmekanismien mukaisesti sen jälkeen, kun jostakin asianomaisesta maasta tuleville tuoreille banaaneille (3) määritelty kynnystuontimäärä ylittyy, komissio voi joko väliaikaisesti suspendoida kyseessä olevasta maasta tulevien tuoreiden banaanien tuontiin sovellettavan etuustullin tai päättää, että tällainen suspendointi ei ole aiheellista. Tämä olisi tehtävä täytäntöönpanosäädöksellä, joka hyväksytään asetuksen (EU) N:o 19/2013 14 artiklan 4 kohdassa ja asetuksen (EU) N:o 20/2013 14 artiklan 4 kohdassa säädettyä kiireellistä menettelyä noudattaen.
                  
               
                     (3)
                  
                  
                     Tuoreiden banaanien unioniin suuntautuvan tuonnin määrät ylittivät 10 päivänä syyskuuta ja 15 päivänä lokakuuta 2018 asianomaisissa sopimuksissa määritetyt kynnysmäärät eli Guatemalan osalta 70 000 tonnia ja Perun osalta 97 500 tonnia.
                  
               
                     (4)
                  
                  
                     Asetuksen (EU) N:o 19/2013 15 artiklan 3 kohdan ja asetuksen (EU) N:o 20/2013 15 artiklan 3 kohdan mukaisesti komissio tarkasteli tässä yhteydessä kyseisen tuonnin vaikutusta banaanien markkinatilanteeseen Euroopan unionissa voidakseen päättää, olisiko etuustulli suspendoitava vai ei. Komissio tarkasteli kyseisen tuonnin vaikutusta unionin hintatasoon, muista lähteistä peräisin olevan tuonnin kehitystä ja unionin tuoreiden banaanien markkinoiden yleistä vakautta.
                  
               
                     (5)
                  
                  
                     Lokakuun 15 päivänä 2018 Guatemalasta tulevien tuoreiden banaanien osuus oli 2,95 prosenttia ja Perusta tulevien tuoreiden banaanien osuus 2,80 prosenttia unioniin suuntautuvasta tuoreiden banaanien tuonnista, johon sovelletaan vakautusmekanismia. Tuoreiden banaanien kokonaistuonnista unioniin Guatemalan osuus oli 1,8 prosenttia ja Perun osuus 2,2 prosenttia.
                  
               
                     (6)
                  
                  
                     Samaan aikaan vakautusmekanismin piiriin kuuluvista suurista viejämaista tulevan tuonnin määrät olivat 51 prosenttia (Kolumbia), 64,3 prosenttia (Ecuador) ja 64,3 prosenttia (Costa Rica) niille määritetyistä tuonnin kynnysarvoista. Vakautusmekanismin ”käyttämättömät” määrät (noin 2,4 miljoonaa tonnia) ovat näin ollen paljon korkeammat kuin Guatemalasta ja Perusta tähän mennessä kokonaisuudessaan tuodut määrät (105 366 ja 99 698 tonnia).
                  
               
                     (7)
                  
                  
                     Vuoden 2018 ensimmäisten kahdeksan kuukauden aikana Guatemalasta tulleen tuonnin hinta oli keskimäärin 527 euroa/tonni ja Perusta tulleen tuonnin hinta keskimäärin 730 euroa/tonni (viimeisimmät saatavilla olevat tiedot), eli Guatemalan osalta hinta oli 20 prosenttia alhaisempi ja Perun osalta 10,7 prosenttia korkeampi kuin muun unioniin suuntautuvan tuoreiden banaanien tuonnin keskihinta.
                  
               
                     (8)
                  
                  
                     Guatemalasta tuotavien banaanien alhaisesta hinnasta huolimatta banaanien keskimääräisessä tukkumyyntihinnassa unionin markkinoilla ei havaittu alenemista heinäkuussa 2018, vaan se pysyi korkeana. Banaanien (kaikki alkuperät) keskimääräinen tukkuhinta elokuussa 2018 oli 911,5 euroa/tonni eli 2,8 prosenttia korkeampi kuin vastaava hinta elokuussa 2017 (855,3 euroa/tonni). Lisäksi unionissa tuotettujen banaanien keskimääräinen tukkuhinta elokuussa 2018 oli 1 228,6 euroa/tonni, mikä on 38,9 prosenttia korkeampi kuin elokuun 2017 taso (884,6 euroa/tonni). Tähän ei myöskään ole vaikuttanut se, että Nicaraguasta peräisin oleva tuonti on nyt ylittänyt kynnysarvonsa 409 prosentilla.
                  
               
                     (9)
                  
                  
                     Koska banaanien tuonti Guatemalasta ja Perusta on suhteellisen vähäistä, sillä ei ole ollut vaikutusta banaanien hintaan unionin markkinoilla. Tällä hetkellä ei näin ollen ole mitään viitteitä siitä, että unionin markkinoiden vakaus olisi häiriintynyt Guatemalasta ja Perusta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että sillä olisi ollut merkittäviä vaikutuksia unionin tuottajien tilanteeseen.
                  
               
                     (10)
                  
                  
                     Ei ole myöskään havaittavissa merkkejä unionin markkinoiden vakavan heikentymisen uhkasta tai unionin syrjäisimpien alueiden taloudellisen tilanteen vakavasta heikentymisestä elokuussa 2018.
                  
               
                     (11)
                  
                  
                     Näin ollen Guatemalasta ja Perusta peräisin olevien banaanien tuontiin sovellettavan etuustullin suspendoiminen ei ole tässä vaiheessa aiheellista.
                  
               
                     (12)
                  
                  
                     Komissio seuraa tilanteen kehittymistä ja toteuttaa tarvittaessa toimenpiteitä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Guatemalasta ja Perusta peräisin olevien, Euroopan unionin yhdistetyn nimikkeistön alanimikkeeseen 0803 90 10 kuuluvien tuoreiden banaanien tuontiin sovellettavan etuustullin väliaikainen suspendoiminen ei ole aiheellista.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 3 päivänä joulukuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 17, 19.1.2013, s. 1.
         
            (2)  EUVL L 17, 19.1.2013, s. 13.
         
            (3)  Euroopan unionin yhdistetyn nimikkeistön alanimike 0803 90 10, 11. lokakuuta 2018.